Vermiste Limpopo-vliegtuig gevindJONGSTE: Die polisie het intussen bevestig Jaco Jansen van Rensburg was die enigste insittende in die vliegtuig en het nie ‘n passasier by hom gehad soos vroeër berig nie. Lees die opvolgberig hier. Jaco Jansen van Rensburg. Foto: Facebook Die vliegtuig wat Woensdagaand tussen Bela-Bela en Vaalwater in Limpopo vermis geraak het, se wrak is gevind. Jaco Jansen van Rensburg, ŉ sakeman en pa van Bela-Bela, en ŉ passasier het 11:00 Woensdag vanaf die wild-en-gholflandgoed Zebula in ŉ RV10-vliegtuig opgestyg op pad na Vaalwater, maar nooit daar aangekom nie. ŉ Noodboodskap is Woensdagaand op die plaaslike buurtwag se WhatsApp-groep uitgestuur om mense in kennis te stel dat die vliegtuig vermis is. ŉ Oryx-helikopter is vanaf Pretoria ontplooi na ŉ gebied waar ŉ noodsein waargeneem is om na die vliegtuig te soek. Die wrak is vanoggend in die Rooiberg-gebied gevind, slegs ŉ paar kilometer van waar dit opgestyg het. Beide die insittendes is dood. Lt.kol. Moatshe Ngoepe, woordvoerder van die polisie, het aan Maroela Media bevestig dat die wrak van ŉ vliegtuig in die Rooiberg-omgewing gevind is. Ngoepe wou egter nie onmiddellik meer inligting bekend maak nie en het gesê polisiebeamptes is steeds op die toneel en hy wag op terugvoer. Maroela Media verneem ŉ paar mense, onder andere ŉ berader, is vroeër vanoggend na die Jansen van Rensburg-gesin se huis op Zebula om sy vrou en drie kinders die tragiese nuus mee te deel.